b'\n_START_ARTICLE_\nAir Moldova\n_START_SECTION_\nZgodovina\n_START_PARAGRAPH_\nDo razpada Sovjetske zveze je zgodovina letalstva v Moldaviji vezana na letalsko dru\xc5\xbebo Aeroflot. Pri\xc4\x8delo se je, ko je v septembru 1944 v moldavsko prestolnico priletel dvokrilec Polikarpov Po-2. Prvih petnajst letal je opravljalo polete znotraj Moldavije, kot tudi za potrebe kmetijskih organizacij. V \xc4\x8dasu prvih let po Drugi svetovni vojni je podru\xc5\xbenica dru\xc5\xbebe Aeroflot v Ki\xc5\xa1injevu z dvemi letali Lisunov Li-2 opravljala polete do Moskve in mest v Ukrajini, kot tudi do letovi\xc5\xa1\xc4\x8d in zdravili\xc5\xa1\xc4\x8d ob \xc4\x8crnem morju ali na Kavkazu._NEWLINE_V \xc5\xa1estdesetih letih dvajsetega stoletja je letali\xc5\xa1\xc4\x8de Ki\xc5\xa1injev za\xc4\x8delo sprejemati tudi reaktivna letala, tako, da se je flota dru\xc5\xbebe v Ki\xc5\xa1injevu pove\xc4\x8dala z modeli Antonov An-10, An-12 in An-24. Tedaj se je tudi pove\xc4\x8dalo \xc5\xa1tevilo destinacij na podro\xc4\x8dju tedanje Sovjetske zveze in pri\xc4\x8deli so s tovornim letalskim prometom, saj je dru\xc5\xbeba dobavljala sadje in zelenjavo pridelano v Moldaviji v najve\xc4\x8dja industrijska sredi\xc5\xa1\xc4\x8da Sovjetske zveze._NEWLINE_Leta 1971 je postalo letalo Tupoljev Tu-134 okostje flote v podru\xc5\xbenici, saj je podru\xc5\xbenica do srede osemdesetih let dvajstega stoletja razpolagala tudi s \xc5\xa1estindvajsetimi letali tega tipa. Leta 1972 je bila flota pove\xc4\x8dana z letalom Jakovljev Jak-42 in s turbopropelerskim tovornim letalom Antonov An-26. Sredi osemdesetih let je podru\xc5\xbenica prejela deset letal Tupoljev Tu-154, kar ji je omogo\xc4\x8dilo, da so letala z moldavsko posadko letela do 73 mest znotraj Sovjetske zveze in so letno prepeljala ve\xc4\x8d kot milijon potnikov. Leta 1990 je bila odprta prva mednarodna linija do nem\xc5\xa1kega Frankfurta._NEWLINE_V za\xc4\x8detku devetdesetih let dvajsetega stoletja pride do razpada Sovjetske zveze ter preoblikovanja letalske industrije. Kot posledica reorganizacije je iz podru\xc5\xbenice Aeroflota nastala letalska dru\xc5\xbeba Air Moldova z dekretom predsednika Moldavije in s programom vklju\xc4\x8ditve v mednarodno tr\xc5\xbei\xc5\xa1\xc4\x8de. Proces reorganizacije se je za\xc4\x8del v \xc4\x8dasu te\xc5\xbeke politi\xc4\x8dne situacije v dr\xc5\xbeavi, slabega \xc5\xbeivljenjskega standarda, recesije in spreminjanja do tedaj veljavnih gospodarskih razmer. Hkrati so se pojavile tudi te\xc5\xbeave pri oskrbi z letalskim gorivom._NEWLINE_Po desetih letih delovanja je pri\xc5\xa1lo do prve nabave novih letal._NEWLINE_Dru\xc5\xbeba se je 13. julija 2004 priklju\xc4\x8dila IATA organizaciji. Maja 2006 pa so vpeljali elektronske vozovnice. Julija 2007 pa je dru\xc5\xbeba prejela stalno dovoljenje za prevoz potnikov, blaga in po\xc5\xa1te. Leta 2008 je dru\xc5\xbeba za\xc4\x8dela poslovati po modelu nizkocenovnih dru\xc5\xbeb. Tako je 1. januarja 2008 opravila prvi polet na liniji iz Ki\xc5\xa1injeva do letali\xc5\xa1\xc4\x8da Mednarodno letali\xc5\xa1\xc4\x8de Domodedovo|Domodedovo v Moskvi o modelu nizkocenovne letalske dru\xc5\xbebe._NEWLINE_Skladno s pogodbo z moldavsko letalsko dru\xc5\xbebo Tandem Aero je februarja 2015  dru\xc5\xbeba ukinila povezave iz Ki\xc5\xa1injeva z Bukare\xc5\xa1to, Kijevom in So\xc4\x8dijem. 12. decembra 2016 pa je obnovila povezavo med Ki\xc5\xa1injevim in Bukare\xc5\xa1to._NEWLINE_V letu 2012 je dru\xc5\xbeba prepeljala 506.000 potnikov, in leta 2013 527.000 potnikov. Leta 2015 je prepeljala \xc5\xbee ve\xc4\x8d kot 1.000.000 potnikov.'